*****

ΚΑΝΟΝΙΣΜΟΣ (ΕΟΚ) αριθ. 897/82 ΤΗΣ ΕΠΙΤΡΟΠΗΣ

της 20ής Απριλίου 1982

περί τρίτης τροποποιήσεως του κανονισμού (ΕΟΚ) αριθ. 1842/81 όσον αφορά τη χορήγηση επιστροφών που έχουν προσαρμοσθεί για την περίπτωση των σιτηρών που εξάγονται υπό μορφή ορισμένων οινοπνευματωδών ποτών

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 2727/75 του Συμβουλίου της 29ης Οκτωβρίου 1975 περί κοινής οργανώσεως της αγοράς στον τομέα των σιτηρών (1), όπως τροποποιήθηκε τελευταία από τον κανονισμό (ΕΟΚ) αριθ. 3808/81 (2), και ιδίως το άρθρο 16 παράγραφος 6 και το άρθρο 24,

τον κανονισμό (ΕΟΚ) αριθ. 1188/81 του Συμβουλίου της 28ης Απριλίου 1981 περί θεσπίσεως γενικών κανόνων για τη χορήγηση προσαρμοσμένων επιστροφών για τα σιτηρά που εξάγονται υπό μορφή ορισμένων οινοπνευματωδών ποτών, καθώς και των κριτηρίων καθορισμού του ύψους αυτών, και περί τροποποιήσεως του κανονισμού (ΕΟΚ) αριθ. 3035/80 όσον αφορά ορισμένα προϊόντα που δεν υπάγονται στο παράρτημα ΙΙ της συνθήκης (3), και ιδίως το άρθρο 12,

Εκτιμώντας:

ότι ο κανονισμός (ΕΟΚ) αριθ. 1842/81 της Επιτροπής (4), όπως τροποποιήθηκε από τον κανονισμό (ΕΟΚ) αριθ. 3487/81 (5), καθορίζει τις λεπτομέρειες εφαρμογής σχετικά με τη χορήγηση προσαρμοσμένων επιστροφών για τα σιτηρά που εξάγονται υπό μορφή ορισμένων οινοπνευματωδών ποτών·

ότι το άρθρο 1 παράγραφος 2 του κανονισμού (ΕΟΚ) αριθ. 1842/81 προβλέπει ότι η δήλωση πληρωμής περιλαμβάνει, μεταξύ άλλων ενδείξεων, το καθαρό βάρος των προϊόντων· ότι επί πλέον, το άρθρο 4 παράγραφος 3 του ίδιου κανονισμού προβλέπει ότι τα σιτηρά ή η κριθή που χρησιμοποιούνται πρέπει να είναι υγιούς, ανόθευτης και εμπορεύσιμης ποιότητας· ότι προς το σκοπό διασαφηνίσεως πρέπει να διευκρινιστεί η έννοια της υγρασίας η οποία χρησιμοποιείται στον αναφερόμενο κανονισμό·

ότι πράγματι το σύνηθες ποσοστό υγρασίας των σιτηρών είναι κατώτερο ή ίσο με 16 %· ότι για την κατεργασία του ουίσκυ χρησιμοποιούνται επίσης σιτηρά των οποίων το ποσοστό υγρασίας είναι ανώτερο από 16 %· ότι πρέπει συνεπώς να εφαρμοσθεί έκπτωση για να ληφθεί αυτό υπόψη· ότι πρέπει να καθορισθεί η έκπτωση σε ένα επίπεδο υψηλότερο, όταν τα χρησιμοποιούμενα σιτηρά έχουν ποσοστό υγρασίας ανώτερο από 18 %, κατά τρόπο ώστε να λαμβάνεται υπόψη το γεγονός ότι τα σιτηρά δεν πρέπει στην περίπτωση αυτή να έχουν ξηρανθεί·

ότι ο κανονισμός (ΕΟΚ) αριθ. 2731/75 του Συμβουλίου (6), όπως τροποποιήθηκε από τον κανονισμό (ΕΟΚ) αριθ. 1156/77 (7), καθορίζει επίσης, για τα σιτηρά, μέθοδο αναγωγής για τον καθορισμό του ποσοστού υγρασίας· ότι πρέπει να γίνεται αναφορά στη μέθοδο αυτή επιτρέποντας εν τούτοις τη χρήση των συνήθων μεθόδων, εφ' οσον αυτές παρέχουν επαρκείς εγγυήσεις·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Σιτηρών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το άρθρο 1 του κανονισμού (ΕΟΚ) αριθ. 1842/81 τροποποιείται ως εξής:

1. Στην παράγραφο 2 προστίθεται το ακόλουθο ση- μείο γ:

«γ) το ποσοστό υγρασίας».

2. Προστίθεται η ακόλουθη παράγραφος 3:

«3. Για την εφαρμογή του παρόντος κανονισμού, το καθαρό βάρος των σιτηρών που χρησιμοποιούνται είναι το καθαρό βάρος των προϊόντων αυτών εάν το ποσοστό υγρασίας είναι κατώτερο ή ίσο με 16 %. Εάν το ποσοστό υγρασίας των χρησιμοποιούμενων σιτηρών είναι ανώτερο από 16 % και κατώτερο ή ίσο με 17 %, το βάρος που πρέπει να ληφθεί υπόψη για τη πληρωμή είναι το καθαρό βάρος μειωμένο κατά 1 %. Εάν το ποσοστό υγρασίας των χρησιμοποιούμενων σιτηρών είναι ανώτερο από 17 % και κατώτερο ή ίσο με 18 %, η μείωση είναι 2 %. Εάν το ποσοστό υγρασίας των χρησιμοποιούμενων σιτηρών είναι ανώτερο από 18 %, η μείωση είναι 2 % ανά εκατοστιαία μονάδα υγρασίας μεγαλύτερης από 16 %.

Η μέθοδος αναγωγής της κοινοτικής αναλύσεως για τον καθορισμό της υγρασίας σιτηρών που προορίζονται για την κατεργασία των οινοπνευματωδών ποτών, που αναφέρονται στον κανονισμό (ΕΟΚ) αριθ. 1188/81, είναι αυτή που αναφέρεται στο παράρτημα ΙΙ του κανονισμού (ΕΟΚ) αριθ. 2731/75.

Εν τούτοις, είναι δυνατό να χρησιμοποιηθούν άλλες συνήθεις μέθοδοι εφ' οσον δύνανται να παρέχουν αποτελέσματα τα οποία δεν απέχουν πλέον των πέντε δεκαδικών σημείων των αποτελεσμάτων της μεθόδου αναγωγής.

Τα Κράτη μέλη ανακοινώνουν στην Επιτροπή τις άλλες μεθόδους εκτός από την κοινοτική.»

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιουλίου 1982.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 20 Απριλίου 1982.

Για την Επιτροπή

Poul DALSAGER

Μέλος της Επιτροπής

(1) ΕΕ αριθ. L 281 της 1. 11. 1975, σ. 1.

(2) ΕΕ αριθ. L 382 της 31. 12. 1981, σ. 37.

(3) ΕΕ αριθ. L 121 της 5. 5. 1981, σ. 3.

(4) ΕΕ αριθ. L 183 της 4. 7. 1981, σ. 10.

(5) ΕΕ αριθ. L 352 της 8. 12. 1981, σ. 18.

(6) ΕΕ αριθ. L 281 της 1. 11. 1975, σ. 22.

(7) ΕΕ αριθ. L 136 της 2. 6. 1977, σ. 11.